Outa, Cosatu se e-tol-beroep ‘ondermyn’ grondwetDie Bondgenootskap Teen Stedelike Tol (Outa) en die vakverbond Cosatu se beroep op motoriste in Gauteng om nie vir e-tol te betaal nie “ondermyn” die land se grondwet. Die parlementêre portefeuljekomitee oor vervoer sê die beroep deur Outa en Cosatu ondermyn ook die land se regbank. “Die komitee is bekommerd oor die feit dat die twee organisasies ŉ beroep op burgers doen om nie aan ŉ wet van die parlement te voldoen nie en dus om die grondwet te verontagsaam,” het Ruth Bhengu, voorsitter van die komitee, in ŉ verklaring gesê. Bhengu sê die onlangse ondertekening van die Wysigingswetsontwerp op Vervoerwette en Verwante Sake verseker dat die Suid-Afrikaanse Nasionale Padagentskap (Sanral) hul lenings van die regering sal kan terugbetaal. “Die komitee is dus erg bekommerd dat die organisasies, na ŉ onsuksesvolle regstryd, nou op ŉ onwettige wyse hul misnoeë te kenne gee.” Sy sê Outa het nie beswaar aangeteken of insae gegee rakende die finale wysigingswetsontwerp om seker te maak dit is verteenwoordigend van hul sienings nie. “Ons is oortuig dat die uitlatings Outa en Cosatu se manier is om besluite wat deur die regbank geneem is te ondermyn en sodoende die grondwet te ondermyn.” Bhengu het ŉ beroep gedoen op Outa en Cosatu om respek vir die gereg te hê deur die howe se besluit te respekteer. “Die komitee bly by sy siening dat die Gautengse hoofwegverbeteringsprojek ŉ belangrike deel is van die pogings om ŉ geïntegreerde vervoermodel te ontwikkel wat sentraal is tot die transformasie van die ekonomie.”